กรุงไทยฟื้นทีมประกันส่งออกดูแลลูกค้าเจอวิกฤตหนี้ยุโรป
กรุงไทยฟื้นทีมประกันส่งออกรับวิกฤตยูโรโซน หลังพบความต้องการสูง ห่วงเอสเอ็มอีถูกเบี้ยวหนี้ แนะรัฐช่วยค้ำประกัน
27 มิ.ย. 2555

กรุงไทยฟื้นทีมประกันส่งออกรับวิกฤตยูโรโซน หลังพบความต้องการสูง ห่วงเอสเอ็มอีถูกเบี้ยวหนี้ แนะรัฐช่วยค้ำประกัน 
นายเวทย์ นุชเจริญ รองกรรมการผู้จัดการใหญ่ ธนาคารกรุงไทย เปิดเผยว่า ขณะนี้ธนาคารอยู่ระหว่างฟื้นทีมงานที่ดูแลด้านประกันส่งออก เพื่อส่งต่อไปยังธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ให้กลับมามีกิจกรรมอีกครั้ง เหมือนในช่วงวิกฤตการเงินสหรัฐเมื่อปี 2551 เพื่อตอบรับความต้องการทำประกันความเสี่ยงของกลุ่มลูกค้าผู้ส่งออกที่เพิ่มขึ้นจากวิกฤตการเงินในยูโรโซน 




“ที่ผ่านมาลูกค้าของธนาคารส่วนใหญ่มีการค้าขายกันมานานจึงเชื่อใจกัน และมองว่าการทำประกันเป็นเรื่องไม่จำเป็นและไม่เป็นที่นิยม ทีมงานในส่วนนี้จึงหายไป แต่ตอนนี้ลูกค้าบางรายก็เริ่มถูกขอเลื่อนเวลาชำระออกไป เขาก็ระมัดระวังมากขึ้น เริ่มทำแอลซี ทีอาร์ และมองหาประกันมากขึ้น” นายเวทย์ กล่าว 
อย่างไรก็ตาม กลุ่มที่น่าห่วงที่สุด คือ ธุรกิจเอสเอ็มอีที่มีความอ่อนไหวสูง สายป่านสั้นและอาจยังไม่รู้จักตลาดดี หากถูกผิดนัดชำระหรือชำระล่าช้า อาจทำให้มีปัญหาสภาพคล่องหรือธุรกิจล้มไปเลย ทั้งนี้มองว่ารัฐบาลควรเข้ามาช่วยเหลือธุรกิจเอสเอ็มอี ด้วยการชดเชยหรือลดค่าธรรมเนียมในรูปแบบเดียวกับโครงการค้ำประกันสินเชื่อผ่านบรรษัทประกันสินเชื่ออุตสาหกรรมขนาดย่อม (บสย.) 
ขณะที่นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน ธนาคารทหารไทย กล่าวว่า ตัวเลขการทำประกันส่งออกของลูกค้าธนาคารปรับตัวเพิ่มขึ้น โดยเฉพาะในกลุ่มที่ค้าขายกับยุโรป เนื่องลูกค้ากังวลว่าจะเก็บเงินค่าสินค้าไม่ได้ 
นายปพนธ์ กล่าวว่า ภายในไตรมาส 3 นี้ ธนาคารจะมีการออกผลิตภัณฑ์รับซื้อลูกหนี้การค้าต่างประเทศ เพื่อเป็นทางเลือกเพิ่มเติมให้กับผู้ส่งออก เพื่อลดความเสี่ยงจากการไม่ได้รับเงินจากคู่ค้า
ทั้งนี้ มีรายงานข่าวว่า ขณะนี้ผู้ส่งออกของไทยกำลังเชิญปัญหาการชำระค่าสินค้ากับคู่ค้าในยุโรปมากขึ้น